Съновник
Сънуваш ли „Турция“ – ще те хване диария (сюрмек); сънуваш ли рекаторът ѝ – пази се от куче.

Сънуваш ли „Право“ – ще ти налагат главата с триеница; сънуваш ли редакторът му – ще заплюеш някого.

Сънуваш ли „Народност“ – ще мътиш яйца; сънуваш ли редакторът ѝ – ще те кандърдисват чифутите да им станеш хахамин.

Сънуваш ли „Тъпана“ – ще видиш въшки; сънуваш ли редакторът му – умивай си саханите.

Сънуваш ли „Д[унавска] Зора“ – ще те близне някой; сънуваш ли редакторът ѝ – ще си обръснеш главата.

Сънуваш ли „Хитър Петър“ – от хитрини бос ще ходиш; сънуваш ли редактора му – него ще и да видиш.

Сънуваш ли „Отечество“ – пази се от болест – хвърква ти имотът; сънуваш ли редакторът му – ще калаисваш котли.

Сънуваш ли „Македония“ – ще ядеш пепел; сънуваш ли редакторът ѝ – от яд ще се напиеш.

Сънуваш ли „Свобода“ или „Независимост“ – пази се от вода, че висяваш на въже; сънуваш ли редакторът им – ще се потиш и сред зима.

– О, боже! Злини само вида!

– Спи, глупец! Със звънец при теб ида!

Бележки 

Публицистика